A Tanács 1038/2001/EK rendelete

(2001. május 22.)

az egyes szántóföldi növények termelői számára támogatási rendszer létrehozásáról szóló 1251/1999/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 36. és 37. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel:

(1) Az 1251/1999/EK rendelet [4] előírja, hogy a termelőknek a földjeik egy előre meghatározott százalékát pihentetniük kell ahhoz, hogy jogosulttá váljanak a területalapú kifizetésekre, valamint hogy a pihentetett területeket nem élelmiszertermelési célokra továbbra is fel lehet használni.

(2) A mezőgazdasági termékek biotermeléséről, valamint a mezőgazdasági termékeken és élelmiszereken az erre utaló jelölésekről szóló, 1991. június 24-i 2092/91/EGK tanácsi rendelet [5] megállapítja a biogazdálkodás fejlesztésének különös szabályait, különösen a műtrágyák korlátozott használata tekintetében.

(3) A hüvelyes takarmánynövények termesztése olyan mezőgazdasági gyakorlat, amely természetes módon állítja helyre a talaj termékenységét; e növényi termékek termelésének kiterjesztése emiatt fontos a mezőgazdasági termékek biotermelésének fejlesztése céljából.

(4) A biotermelési módszerek fejlesztésének ösztönzése céljából a szántóföldi növények támogatási rendszere alapján pihentetett területeken a 2092/91/EGK rendeletben előírt rendszer keretében végzett összes termelésben részt vevő mezőgazdasági birtokokon a hüvelyes takarmánynövények termesztését engedélyezni kell,

ELFOGADTA EZT A RENDELETET:

1. cikk

Az 1251/1999/EK rendelet szövege a következőképpen módosul:

1. a 6. cikk (3) bekezdésének első albekezdése helyébe a következő rendelkezés lép:

"(3) A pihentetés alatt álló területeket fel lehet használni:

- olyan anyagok termelésére, amelyeket a Közösségen belül nem közvetlenül emberi fogyasztásra vagy állati takarmányozásra szolgáló termékek előállítására szánnak, feltéve hogy hatékony ellenőrzést alkalmaznak,

- olyan hüvelyes növényi termékek termelésére a mezőgazdasági birtok területén, amelyek teljes mennyiségét a 2092/91/EGK rendeletben meghatározott kötelezettségek szerint kezelik.";

2. a 9. cikk első bekezdésének kilencedik francia bekezdése helyébe a következő rendelkezés lép:

"– amelyek a pihentetésre vonatkoznak és különösen azok, amelyek a 6. cikk (3) bekezdésére vonatkoznak; ezek a feltételek határozzák meg azokat a hüvelyes takarmánynövényeket, amelyeket a pihentetés alatt álló területeken lehet termeszteni, és a bekezdés első albekezdésének első francia bekezdésére való tekintettel tartalmazhatják a növényi termékek kompenzáció nélküli termesztését;".

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Rendelkezéseit a 2001/02. gazdasági évtől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. május 22-én.

a Tanács részéről

az elnök

M. Winberg

[1] 2001. február 6-i javaslat (a Hivatalos Lapban még nem tették közzé).

[2] 2001. április 5-i vélemény (a Hivatalos Lapban még nem tették közzé).

[3] 2001. április 25-i vélemény (a Hivatalos Lapban még nem tették közzé).

[4] HL L 160., 1999.6.26., 1. o. A legutóbb az 1672/2000/EK rendelettel (HL L 193., 2000.7.29., 13. o.) módosított rendelet.

[5] HL L 198., 1991.7.22., 1. o. A legutóbb a 2020/2000/EK rendelettel (HL L 241., 2000.9.26., 39. o.) módosított rendelet.

--------------------------------------------------